CELEX: 32010R0148
Language: hu
Date: 2010-02-23 00:00:00
Title: A Bizottság 148/2010/EU rendelete ( 2010. február 23. ) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő kisebb változtatások jóváhagyásáról (Prosciutto di Parma [OEM])

24.2.2010   
            
            
               HU
            
            
               Az Európai Unió Hivatalos Lapja
            
            
               L 47/6
            
         A BIZOTTSÁG 148/2010/EU RENDELETE
   (2010. február 23.)
   az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő kisebb változtatások jóváhagyásáról (Prosciutto di Parma [OEM])
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 2006. március 20-i 510/2006/EK tanácsi rendeletre (1) és különösen annak 9. cikke (2) bekezdésének második mondatára,
   mivel:
   
               (1)
            
            
               Az 510/2006/EK rendelet 9. cikke (1) bekezdésének első albekezdésével összhangban és ugyanezen rendelet 17. cikkének (2) bekezdése értelmében a Bizottság megvizsgálta az 1107/96/EK bizottsági rendelet (2) alapján bejegyzett „Prosciutto di Parma” oltalom alatt álló eredetmegjelölés termékleírásában történő módosítás jóváhagyására irányuló, Olaszország által benyújtott kérelmet.
            
         
               (2)
            
            
               A kérelem célja, hogy a termékleírás a szeletelt és előrecsomagolt „Prosciutto di Parma” eltarthatósági idejének meghosszabbíthatóságára vonatkozó feltételek pontosításával, valamint a logót érintő grafikai igazításokkal módosítsa a termékleírást.
            
         
               (3)
            
            
               A Bizottság megvizsgálta és indokoltnak találta a szóban forgó módosításokat. Mivel az 510/2006/EK rendelet 9. cikke értelmében véve vett kisebb módosításokról van szó, a Bizottság ezeket elfogadhatja, anélkül, hogy a szóban forgó rendelet 5., 6. és 7. cikkeiben leírt eljáráshoz folyamodna.
            
         ELFOGADTA EZT A RENDELETET:
   1. cikk
   A „Prosciutto di Parma” oltalom alatt álló eredetmegjelölés termékleírása e rendelet I. melléklete szerint módosul.
   2. cikk
   Az aktualizált egységes dokumentum e rendelet II. mellékletében található.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2010. február 23-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 93., 2006.3.31., 12. o.
   
      (2)  HL L 148., 1996.6.21., 1. o.
   
      I. MELLÉKLET
      A „Prosciutto di Parma” oltalom alatt álló eredetmegjelölés termékleírásában az alábbi módosítások kerülnek jóváhagyásra:
      
                  1.
               
               
                  A H lap második bekezdése kiegészült az alábbiakkal:
                  
                              „c)
                           
                           
                              a szeletelt és előrecsomagolt »Prosciutto di Parma« esetében:
                              
                                          —
                                       
                                       
                                          minden csomagolásnak tartalmaznia kell egy egységes részt: a csomagolás felső részén a felület 25 %-át lefedő, a bal felső sarokban elhelyezkedő háromszöget, fekete vagy áttetsző alapon, a mellékelt, a »Prosciutto di Parma« szeleteléséről és csomagolásáról szóló iránymutatásban meghatározott mértékben és feltételek szerint, amelyben a »hercegi korona« tanúsítójel és a következő felirat található:”;
                                       
                                    
                        
            
                  2.
               
               
                  A termékleírás mellékletének „A szeletelési és csomagolási műveleteket meghatározó iránymutatás” című 5. fejezetében, a 12. cikk 3. pontjában szereplő táblázat kiegészül az alábbiak szerint:
                  
                              „A termék tömege
                           
                           
                              Érlelés
                           
                           
                              Minimális eltarthatóság védőgázas csomagolásban
                           
                           
                              Minimális eltarthatóság vákuumcsomagolásban
                           
                        
                              7–8,5 kg
                           
                           
                              12 hónap
                           
                           
                              60 nap
                           
                           
                              90 nap
                           
                        
                              7–8,5 kg
                           
                           
                              14 hónap
                           
                           
                              90 nap
                           
                           
                              90 nap
                           
                        
                              7–8,5 kg
                           
                           
                              15 hónap
                           
                           
                              120 nap
                           
                           
                              120 nap
                           
                        
                              8,5–10 kg
                           
                           
                              14 hónap
                           
                           
                              60 nap
                           
                           
                              90 nap
                           
                        
                              8,5–10 kg
                           
                           
                              16 hónap
                           
                           
                              90 nap
                           
                           
                              90 nap
                           
                        
                              8,5–10 kg
                           
                           
                              17 hónap
                           
                           
                              120 nap
                           
                           
                              120 nap
                           
                        
                              > 10 kg
                           
                           
                              16 hónap
                           
                           
                              60 nap
                           
                           
                              90 nap
                           
                        
                              > 10 kg
                           
                           
                              18 hónap
                           
                           
                              90 nap
                           
                           
                              90 nap
                           
                        
                              > 10 kg
                           
                           
                              19 hónap
                           
                           
                              120 nap
                           
                           
                              120 nap”
                           
                        
            
                  3.
               
               
                  Ugyanezen dokumentum 6. fejezetében, a 13. cikk 1. pontja kiegészül az alábbiak szerint:
                  „(1)   A »Prosciutto di Parma« csomagolásának – függetlenül a termék formájától, méretétől és súlyától – egységes része a csomagolás felső részén a felület 25 %-át lefedő, a bal felső sarokban elhelyezkedő háromszög, fekete alapon, amelyben feltüntetésre kerül a konzorcium tanúsítójele, valamint a következő felirat: »Prosciutto di Parma« – denominazione di origine protetta ai sensi della legge 13 febbraio ’90 no 26 e del Reg. CE n. 1107/96 – confezionato sotto il controllo dell’Istituto Parma Qualità. A csomagolás grafikai megjelenítése megfelel az ezen iránymutatás (1. melléklet) elválaszthatatlan részét képező mellékelt grafikai mintának.”;
               
            
                  4.
               
               
                  Az említett 13. cikk kiegészül továbbá az alábbi pontokkal:
                  „3.   Amennyiben a »Prosciutto di Parma« csomagolása az alábbi 4. pontban előírt feltételek betartásával történik, a csomagolás fentiekben említett egységes része egy áttetsző alapon lévő háromszögből áll, amelynek a csúcsán van egy fekete alapon lévő, az OEM közösségi logót tartalmazó rész. A csomagolás grafikai megjelenítése megfelel az ezen iránymutatás (2. melléklet) elválaszthatatlan részét képező mellékelt grafikai mintának.
                  4.   A 3. pontban említett szabályok a következők:
                  
                              a)
                           
                           
                              a termék védőgázas csomagolásban van kiszerelve, elválasztó lapok nélkül;
                           
                        
                              b)
                           
                           
                              a minimális eltarthatóság nem haladja meg a 25 napot (a csomagolás napjától számítva);
                           
                        
                              c)
                           
                           
                              a csomagolás (kiszerelés) tömege szükségszerűen változó, minimális tömege 110 g;
                           
                        
                              d)
                           
                           
                              a »Prosciutto di Parma« érlelésének minimális időtartama 16 hónap;
                           
                        
                              e)
                           
                           
                              a csomagolás teljesen átlátszó, mind az alsó, mind a felső részen;
                           
                        
                              f)
                           
                           
                              a 2. ponttól eltérően a csomagoláson nem szerepel semmilyen egyéb grafikai jel, sem más tanúsítójel vagy felirat, kivéve a fentiekben említett háromszögben vagy a (csomagolás alsó vagy felső részére elhelyezhető) technikai címkén feltüntetett megjelölések;
                           
                        
                              g)
                           
                           
                              a technikai címke felülete nem lehet nagyobb, mint a csomagolás alsó vagy felső részének a 13 %-a;
                           
                        
                              h)
                           
                           
                              a technikai címkének a hivatalos feliratokon túl (emlékeztetésül: egyebek mellett a »Garantito dal Ministero delle politiche agricole alimentari e forestali ai sensi dell’art. 10 del reg. CE 510/06« feliratot) kötelezően tartalmaznia kell a nevet/cégnevet és/vagy a termelő vagy a csomagolást végző intézmény, vagy ennek hiányában az anyavállalat tanúsítójelét;
                           
                        Az 1. és 3. pontban említett konzorciumi háromszögben található feliratok és tanúsítójelek grafikai jellemzőit, valamint méretét az ezen iránymutatás (3. és 4. melléklet) elválaszthatatlan részét képező, mellékelt grafikai minták mutatják.”
               
            
   
      II. MELLÉKLET
      
         EGYSÉGES DOKUMENTUM
      
      A Tanács 510/2006/EK rendelete a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról
      
         „PROSCIUTTO DI PARMA”
      
      EK-szám: IT-PDO-0217-0067-30.01.2009
      
         OFJ ( ) OEM (X)
      
      1.   ELNEVEZÉS
      
      „Prosciutto di Parma”
      2.   TAGÁLLAM VAGY HARMADIK ORSZÁG
      
      Olaszország
      3.   A MEZŐGAZDASÁGI TERMÉK VAGY ÉLELMISZER LEÍRÁSA
      
      3.1.   A termék típusa
      
      
                  1.2. osztály:
               
               
                  Húsipari termékek
               
            3.2.   A termék leírása, amelyre az 1. pontban található elnevezés vonatkozik
      
      A bőrbe égetett tanúsítójellel azonosított, domború külső formájú érlelt nyers sonka, alsócomb (csülök) nélkül, a termék kinézetet esetlegesen károsan befolyásoló külső tökéletlenségek nélkül, a combcsont fején (dió) túlnyúló csupasz izomrész 6 cm-re korlátozva (rövidre vágás); tömege általában nyolc-tíz kilogramm, de minden esetben legalább hét kilogramm; színe vágáskor egységes, a rózsaszín és a vörös között, a zsíros részek tiszta fehér színével vegyítve; aroma és íz: kellemes és lágy ízű, enyhén sós, jellegzetes aromájú hús; jellemzője, hogy megfelel a nedvességre, sóra és proteolízisre vonatkozó pontos elemzési kritériumoknak; a „Prosciutto di Parma” a tanúsítójel elhelyezése után egészben, kicsontozva, változó formában és súlyban, darabolva vagy szeletelve, majd megfelelően csomagolva hozható kereskedelmi forgalomba.
      3.3.   Nyersanyagok (kizárólag a feldolgozott termékek esetében)
      
      A „Prosciutto di Parma” előállításához felhasznált nyersanyag (friss comb) az alábbi jellemzőkkel rendelkezik: a zsírkonzisztencia meghatározása a comb bőr alatti zsírhártyájának belső és külső zsírjában található jódmutató és/vagy linolsavtartalom meghatározása alapján történik. Az egyes minták esetében a maximális jódmutató nem haladhatja meg a 70-et, a linolsavtartalom pedig nem lehet 15 %-nál magasabb; a darabolt friss comb külső részén a zsír vastagságának – a combcsont fejéhez (alsó dió) képest vertikálisan mérve – körülbelül 20 mm-nek kell lennie a 7–9 kilogrammos „Prosciutto di Parma” előállításához felhasznált friss comb esetében, és kb. 30 mm-nek kell lennie a 9 kilogrammnál nagyobb „Prosciutto di Parma” előállításához felhasznált friss comb esetében. A zsír vastagsága semmiképp nem lehet 15 mm, illetve 20 mm-nél kisebb a friss comb egyik kategóriájánál sem, beleértve a bőrt is. A „korona” olyan borítással kell, hogy rendelkezzék, amely mindenképpen megakadályozza a vastag bőr elválását az alatta elhelyezkedő izomtömegtől. A friss, darabolt combok tömegének lehetőleg 12–14 kilogrammnak kell lennie, de semmiképp sem lehet 10 kilogrammnál kevesebb.
      3.4.   Takarmány (kizárólag állati eredetű termékek esetében)
      
      Az engedélyezett takarmányok, a mennyiségek és a takarmányozási módok két táblázatban kerülnek feltüntetésre: az első táblázat a legfeljebb 80 kg élősúlyú állatok esetében engedélyezett takarmányokat, míg a második a hizlalási szakaszban engedélyezett takarmányokat tartalmazza. A takarmány lehetőleg folyékony formában (moslék vagy kása) kerülnek adagolásra, a hagyományok szerint savóval dúsítva.
      Az első szakaszban a gabonából származó szárazanyag részaránya nem lehet kevesebb mint az adagolt teljes takarmány 45 %-a, és a második szakaszban előírtakon kívül az elfogadott takarmányok a következők: kukoricaglutén-őrlemény és/vagy kukoricaglutén-takarmány, magozott szentjánoskenyér, halliszt, szójakivonatból készült liszt, szeszfőzdei származékok, író, 36 °C-nál magasabb olvadáspontú zsiradékok, fehérjék (lizin), silókukorica.
      A második szakaszban, a hizlalás szakaszában, a gabonából származó szárazanyag részaránya nem lehet kevesebb mint az adagolt teljes takarmány 55 %-a, és az elfogadott takarmányok a következők: kukorica, kukoricaszem és/vagy -cső kása, cirok, árpa, rozs, tritikálé, zab, kisebb gabonafélék, korpa és egyéb rozsfeldolgozásból származó termék, szárított burgonya, préselt és silózott cukorrépapép, len expeller, kipréselt és szárított cukorrépapép, alma és körte, szőlő- és paradicsomhéj, mint emésztést segítő anyagok, tejsavó, író, szárított lucernaliszt, melasz, szójakivonatból, napraforgómagból, szezámmagból, kókuszból, kukorica-csírából készült liszt, borsó és/vagy más bogyós termésű zöldség, sörélesztő és/vagy torula élesztő és egyebek, 40 °C-nál magasabb olvadáspontú zsiradékok.
      3.5.   Az előállítás azon műveletei, amelyeket a meghatározott földrajzi területen kell végrehajtani
      
      A termék minőségének, nyomonkövethetőségének és ellenőrzésének biztosítása érdekében az előállítás és az érlelés műveleteinek a 4. pont szerinti előállítási területen kell történniük.
      3.6.   A szeletelésre, aprításra, csomagolásra stb. vonatkozó egyedi szabályok
      
      A „Prosciutto di Parma” a tanúsítójel elhelyezése után egészben, csontozva, különböző súlyú és formájú darabokban vagy szeletekben, megfelelően csomagolva értékesíthető; ez utóbbi esetben a szeletelési és csomagolási műveleteket kizárólag a 4. pontban meghatározott előállítási területen hajthatják végre, és az OEM megkülönböztető tanúsítójelet letörölhetetlenül és eltávolíthatatlanul kell elhelyezni a terméken a 3.7. pontban leírt módon, biztosítandó a „Prosciutto di Parma” tipikus minőségi jellemzőit, valamint a termék teljes nyomonkövethetőségét.
      3.7.   A címkézésre vonatkozó egyedi szabályok
      
      A „Prosciutto di Parma” elsődleges ismertető jegye, amely – bár nem egészen a címkézést érinti – a piacon megkülönbözteti a többi terméktől, a „hercegi korona” (égetett márkajel, amely stilizált ötágú koronát ábrázol és a „Parma” helyiségnév kíséri). Ennek kettős funkciója van: egyrészt eredetiségét tanúsítva megkülönbözteti a terméket a többi sonkától (azonosító márkaérték), másrészt tanúsítja, hogy maga a termék átment az összes előírt előállítási szakaszon, valamint hogy ezekben a szakaszokban az előállításban érintett szereplőket azonosították. Az eredetmegjelölés jogszerű és jogos használata a tanúsítójel meglétéhez kötött: a „hercegi korona” nélkül a szóban forgó megjelölés nem használható sem a termék megjelölésére, sem a címkéken, sem a csomagoláson, sem az értékesítési dokumentumokban, és nem használható a kereskedelmi tranzakciók során sem (egész, szeletelt és előrecsomagolt vagy adagokban történő kiskereskedelmi értékesítés).
      A „Prosciutto di Parma” címkéjén a következő megjelöléseket mindenképpen fel kell tüntetni:
      
                   
               
               
                  
                     Az egész, csontos „Prosciutto di Parma” esetében:
                  
                  
                              —
                           
                           
                              „Prosciutto di Parma” és az azt követő „denominazione di origine protetta” (oltalom alatt álló eredetmegjelölés) felirat,
                           
                        
                              —
                           
                           
                              az előállító üzem székhelye.
                           
                        
            
                   
               
               
                  
                     A csomagolt, egész, csontozott vagy darabolt „Prosciutto di Parma” esetében:
                  
                  
                              —
                           
                           
                              „Prosciutto di Parma” és az azt követő „denominazione di origine protetta” (oltalom alatt álló eredetmegjelölés) felirat,
                           
                        
                              —
                           
                           
                              a csomagolóüzem székhelye,
                           
                        
                              —
                           
                           
                              az előállítás időpontja, amennyiben a pecsét már nem látható.
                           
                        
            
                   
               
               
                  
                     A szeletelt és előrecsomagolt „Prosciutto di Parma” esetében:
                  
                  
                              —
                           
                           
                              a csomagolás egységes része: a csomagolás felső részén a felület 25 %-át lefedő, a bal felső sarokban elhelyezkedő háromszög, fekete vagy áttetsző alapon, a mellékelt, a „Prosciutto di Parma” szeleteléséről és csomagolásáról szóló iránymutatásban meghatározott mértékben és feltételek szerint, amelyben a „hercegi korona” tanúsítójel és a következő felirat található:
                           
                        
                              —
                           
                           
                              „Prosciutto di Parma denominazione di origine protetta ai sensi della legge 13 Febbraio 1990, n. 26 et del REG. (CE) n. 1107/96” (a „Prosciutto di Parma” oltalom alatt álló eredetmegjelölés az 1990. február 13-i 26 sz. törvény és az 1107/96/EK rendelet értelmében),
                           
                        
                              —
                           
                           
                              „confezionato sotto il controllo dell’Organismo autorizzato” (a jogosult szerv ellenőrzése mellett csomagolva),
                           
                        
                              —
                           
                           
                              a csomagolóüzem székhelye,
                           
                        
                              —
                           
                           
                              az előállítás időpontja (az érlelés kezdetének a pecséten megjelölt időpontja).
                           
                        
            Az olyan jelzők, mint „classico” (klasszikus), „autentico” (eredeti), „extra” (extra), „super” (szuper) vagy az értékesítési elnevezéshez kapcsolódó más minősítés, jellemző vagy megjelölés – kivéve a „disossato” (csontozott) és „affettato” (szeletelt) kifejezéseket – és a termékleírásban kifejezetten nem szereplő egyéb utalás használata tilos.
      4.   A FÖLDRAJZI TERÜLET TÖMÖR MEGHATÁROZÁSA
      
      A „Prosciutto di Parma” készítése Párma megye egy körülhatárolt területén történik, amely magában foglalja Párma megye (Emilie-Romagna tartomány – Olaszország) a via Emila úttól minimum 5 km-re délre fekvő területét, maximum 900 méteres magasságig, melyet kelet felől az Enza folyó vonala, nyugat felől pedig a Stirone-patak vonala határol.
      Az alapanyag egy ennél földrajzilag szélesebb feldolgozási térségből származik, amely a következő tartományok közigazgatási területeit öleli fel: Emilia-Romagna, Veneto, Lombardia, Piemonte, Molise, Umbria, Toscana, Marche, Abruzzo és Lazio (Olaszország).
      5.   KAPCSOLAT A FÖLDRAJZI TERÜLETTEL
      
      5.1.   A földrajzi terület sajátosságai
      
      A „Prosciutto di Parma” különleges jellemzői, valamint a szigorú minőségi, higiéniai és élelmiszer-biztonsági előírások betartásának biztosítása mind-mind szorosan kapcsolódik a környezeti feltételekhez, valamint a természeti és emberi összetevőkhöz. A behatárolt földrajzi makrotérségen belül csupán egyes olyan ritka területek, ahol egyedülálló és utánozhatatlan feltételek és különleges emberi hozzáértés volt jelen, váltak az oltalom alatt álló sonka-előállító térséggé. A „Prosciutto di Parma” előállítási területe Párma megye csupán egy kis része, amely e behatárolható térségek egyike. Elhelyezkedésénél fogva ez a mikrotérség a Versilia felől érkező tengeri levegőnek köszönhetően egyedülálló ökológiai, éghajlati és környezeti jellemzőkkel rendelkezik; a tengeri levegő, miután a Val di Magra völgy olajligetei és fenyvesei között áthaladva lecsendesedik, és az Appenninek csúcsain megszabadul a benne lévő nedvességtől, megtelik gesztenye illattal, és kiszikkasztja a „Prosciutti di Parma” sonkát, egyedülálló lágyságot kölcsönözve a terméknek.
      5.2.   A termék sajátosságai
      
      A „Prosciutto di Parma” nyers, legalább 12 hónapos időtartamig érlelt sonka; a megengedett hozzávalók kizárólag a sertéshús és a só. A végtermék külső formáját tekintve domború, alsócomb (csülök) nélkül, a combcsont fején (dió) túlnyúló csupasz izomrész maximum 6 cm-re látható (rövidre vágás). Az érlelt termék tömege általában nyolc-tíz kilogramm, de semmiképpen sem kevesebb, mint hét kilogramm; színe vágáskor egységes, a rózsaszín és a vörös között, a zsíros részek tiszta fehér színével vegyítve; a húsa kellemes és lágy ízű, kissé sós, ízes és jellegzetes aromával. A termék megfelel a nedvességre (59–64 %), sóra (4,5–6,9 %) és proteolízisre (24–31 %) vonatkozó pontos elemzési kritériumoknak.
      5.3.   A földrajzi terület és a termék különleges minősége, hírneve vagy egyéb jellemzője közötti okozati kapcsolat
      
      A „Prosciutto di Parma” eredetmegjelölés odaítélését lehetővé tevő előállítási kritériumok mindegyike szorosan kapcsolódik a környezeti feltételekhez, valamint a természeti és emberi összetevőkhöz. Az alapanyag és a „Prosciutto di Parma” végtermék közötti szoros kapcsolat, valamint az előállítás kialakulása és a földrajzi térség társadalmi-gazdasági fejlődése együttesen eredményezték az egyedülálló jellegzetességeket. Az alapanyag Közép- és Észak-Olaszország (a 4. pont második bekezdésében megjelöltek szerinti) meghatározott makrotérségére jellemző, teljesen egyedi jellemzőkkel rendelkezik, már az etruszkok óta.
      Az érett korban levágott nehéz sertések tartásának kialakulása jelzi a sertéstenyésztés szakaszait: az őshonos fajtákkal kezdődik, majd a környezeti, társadalmi és gazdasági tényezőknek megfelelően, elsősorban a – takarmányozási szempontból fontos szerepet betöltő – gabonatermeléssel és tejfeldolgozással párhuzamosan fejlődik, majd fokozatosan és természetes módon válik egy eredetmegjelöléssel rendelkező termék előállításának önálló tevékenységévé. A behatárolt földrajzi makrotérségen belül egy szűkebb térség egyedülálló és utánozhatatlan környezeti feltételei révén és a helyiek különleges hozzáértésének köszönhetően a „Prosciutto di Parma” előállításának földrajzi területévé vált. Ez a behatárolt terület Parma megyének csak egy kis részét jelenti. Elhelyezkedésénél fogva ez a mikrotérség a Versilia felől érkező tengeri levegőnek köszönhetően egyedülálló ökológiai, éghajlati és környezeti jellemzőkkel rendelkezik; a tengeri levegő, miután a Val di Magra völgy olajligetei és fenyvesei között áthaladva lecsendesedik, és az Appenninek csúcsain megszabadul a benne lévő nedvességtől, megtelik gesztenye illattal, és kiszikkasztja a „Prosciutti di Parma” sonkát, egyedülálló lágyságot kölcsönözve a terméknek.
      Párma a régi Gallia Alpok alatti területének szívében található, lakói nagy sertéshordákat tartottak, és nagy szakértelemmel rendelkeztek a sózott sonka előállítása terén.
      Több írásos forrás is hivatkozik e sonkára és annak elkészítési módjára. Ilyenek többek között a kereskedelmi kamara 1913. évi jegyzékei, amelyek megemlítik a jelenlegi előállítási területet. A kezdetben kizárólag kisipari, kézműves jellegű tevékenység mára inkább nagyüzemi formát öltött, amely ugyanakkor megőrizte a termék hagyományos jellegzetességeit.
      A termék eredetét – beleértve az alapanyag származási területét is – történelmileg írásos dokumentumok támasztják alá. A szóban forgó előállítási mód az említett makrotérség egészére jellemző közös vidéki kultúra kialakulásának eredménye, amely az utánozhatatlan mikroklíma és környezeti tényezők révén csak Párma megye egy részére korlátozódott.
      HIVATKOZÁS A TERMÉKLEÍRÁS KÖZZÉTÉTELÉRE
      A közigazgatási szerv megindította a „Prosciutto di Parma” oltalom alatt álló eredetmegjelölés módosítására irányuló javaslatra vonatkozó nemzeti kifogásolási eljárást. A termékleírás egységes szerkezetbe foglalt szövege megtekinthető az alábbi honlapon:
      http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg